L-arrest tan-negozjant Yorgen Fenech l-Erbgħa kmieni filgħodu fuq jott hu u ħiereġ minn Malta wasal mhux minn informazzjoni li ta l-persuna meqjus bħala middleman fil-pjan tal-qtil ta' Daphne Caruana Galizia. Il-Prim Ministru wieġeb: "Yes" Dr Joseph Muscat saħaq li l-maħfra Presidenzjali li hu kkommetta ruħu li jirrakkomanda għadha ma ngħatatx anki hekk kif dak meqjus bħala l- middleman fil-pjan tad-delitt għadu ma tax l-informazzjoni sħiħa. Il-Prim Ministru fakkar li huwa ħa pass bla preċedent billi ffirma ittra li biha qed jikkommetti ruħu li jirrakkomanda l-proklama lil middleman , bil-kundizzjoni li din tressaq evidenza li tkun anki kkorraborata fil-Qorti fil-prosekuzzjoni tal-mandant tal-qtil ta' Caruana Galizia. L-hekk imsejjaħ middleman kien arrestat fil-jiem li għaddew bħala parti minn operazzjoni tal-pulizija u l-Europol. Il-persuna allegatament kienet involuta f'ċirku ta' ħasil ta' flus. Tul l-interrogazzjoni ta' din il-persuna ntweriet l-intenzjoni li din tikkollabora mal-pulizija u ssemma li l-persuna għandha evidenza b'rabta mal-qtil ta' Caruana Galizia. Intant matul il-jum issoktaw l-investigazzjonijiet tal-pulizija anki mal-persuna li hi mifhuma qed tgħin il-pulizija biex tasal għall-mandant.